**projektas**

**reg. Nr. T-265**

**2.31. darbotvarkės klausimas**

**Pasvalio rajono savivaldybės taryba**

**Sprendimas**

**DĖL PASVALIO RAJONO SAVIVALDYBĖS ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS SUDARYMO IR JOS NUOSTATŲ PATVIRTINIMO**

2021 m. gruodžio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 15 straipsnio 5, 6, 61 ir 7 dalimis, 151 straipsniu, 16 straipsnio 2 dalies 6 punktu, Lietuvos Respublikos želdynų įstatymo 5 straipsnio 1 dalies 4 punktu, 25 straipsniu, Pasvalio rajono savivaldybės taryba nusprendžia:

1. Sudaryti Pasvalio rajono savivaldybės želdynų ir želdinių apsaugos, priežiūros ir tvarkymo komisiją (toliau – Komisija):

1.1. Gediminas Andrašūnas – Pasvalio rajono savivaldybės tarybos narys (Komisijos pirmininkas);

1.2. Apolonija Lindienė – Pasvalio rajono savivaldybės administracijos Strateginio planavimo ir infrastruktūros skyriaus vyriausioji specialistė (Komisijos sekretorė);

1.3. Zina Masilionytė – Pasvalio rajono savivaldybės administracijos Vietinio ūkio ir plėtros skyriaus vyriausioji specialistė (Savivaldybės vyriausioji architektė);

1.4. Algimantas Stalilionis – Pumpėnų bendruomenės tarybos narys, Pumpėnų kraštiečių asociacijos „Pumpėniečių viltys“ tarybos pirmininkas;

1.5. Juozas Zulonas – miškininkas, Pasvalio rajono savivaldybės gyventojas;

1.6. Atitinkamos seniūnaitijos seniūnaitis;

1.7. Atitinkamos seniūnijos bendruomenės pirmininkas.

2. Patvirtinti Pasvalio rajono savivaldybės želdynų ir želdinių apsaugos, priežiūros ir tvarkymo komisijos nuostatus (pridedama).

3. Nustatyti, kad šis sprendimas skelbiamas Teisės aktų registre ir Pasvalio rajono savivaldybės interneto tinklalapyje [www.pasvalys.lt](http://www.pasvalys.lt).

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Teritorijų planavimo (kraštovaizdžio) specialistė

J. Grincevičienė

Strateginio planavimo ir investicijų skyriaus vyriausioji specialistė

 A. Lindienė

2021 m. lapkričio 30 d.

Suderinta DVS Nr. RTS-254

Patvirtinta

Pasvalio rajono savivaldybės tarybos

2021 m. gruodžio d. sprendimu Nr. T1-

**PASVALIO RAJONO SAVIVALDYBĖS ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Pasvalio rajono savivaldybės želdynų ir želdinių apsaugos, priežiūros ir tvarkymo komisijos nuostatai (toliau – Nuostatai) nustato Pasvalio rajono savivaldybės želdynų ir želdinių apsaugos, priežiūros ir tvarkymo komisijos (toliau – Komisija) tikslą, funkciją, teises ir pareigas, komisijos sudarymo, jos darbo organizavimo, kitų asmenų dalyvavimo posėdžiuose, tvarką.

3. Komisiją sudaro ir jos nuostatus tvirtina Pasvalio rajono savivaldybės (toliau – Savivaldybė) taryba.

4. Komisija savo veikloje vadovaujasi Lietuvos Respublikos želdynų įstatymu, Lietuvos Respublikos Vyriausybės nutarimais, kitais Lietuvos Respublikoje galiojančiais teisės aktais, reglamentuojančiais želdynų ir želdinių apsaugą, priežiūrą bei tvarkymą, Pasvalio rajono savivaldybės želdynų ir želdinių apsaugos taisyklėmis ir šiais Nuostatais.

5. Komisijos darbas grindžiamas kolegialumo, nešališkumo, teisėtumo, viešumo, protingumo, sąžiningumo, interesų konfliktų vengimo principais. Priimdama sprendimus, Komisija yra savarankiška.

6. Nuostatuose vartojamos sąvokos suprantamos taip, kaip jos apibrėžtos Lietuvos Respublikos želdynų įstatyme ir šio įstatymo įgyvendinamuosiuose teisės aktuose.

**II SKYRIUS**

**KOMISIJOS TIKSLAS IR FUNKCIJA**

7. Komisijos tikslas – užtikrinti želdinių ir želdynų priežiūrą, organizuoti jų apsaugą, kirtimą ir pertvarkymą Savivaldybėje.

8. Komisijos funkcija – teikti išvadas Savivaldybės vykdomajai institucijai dėl būtinybės kirsti ar kitaip pašalinti iš augimo vietos saugotinus želdinius Lietuvos Respublikos želdynų įstatymo 13 straipsnio 10 dalyje numatytais atvejais ir tvarka.

**III SKYRIUS**

**KOMISIJOS SUDARYMAS**

9. Komisiją sudaro pirmininkas ir 6 nariai (vienas iš narių eina sekretoriaus pareigas).

10. Komisijos nariais gali būti Savivaldybės tarybos nariai, valstybės tarnautojai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, bendruomeninių organizacijų ir asociacijų ar kitų viešųjų juridinių asmenų (išskyrus valstybės ar Savivaldybės, jų institucijų įsteigtus juridinius asmenis), kurie įsteigti teisės aktų nustatyta tvarka ir skatina aplinkos apsaugą, atstovai, Savivaldybės gyventojai.

11. Į Komisijos posėdžius privalo būti kviečiamas Aplinkos apsaugos departamento prie Aplinkos ministerijos atstovas nuomonei pateikti, kai Komisija rengia išvadą dėl ketinimo Savivaldybės želdynų ir želdinių teritorijose arba ne Savivaldybės valdomoje valstybinėje žemėje kirsti ar kitaip pašalinti iš augimo vietos 20 ar daugiau saugotinų želdinių arba kai viešuosiuose atskiruosiuose želdynuose ketinama kirsti ar kitaip pašalinti iš augimo vietos 10 ar daugiau saugotinų želdinių.

12. Į Komisijos posėdžius gali būti kviečiamas Biržų regioninio parko direkcijos atstovas ar Kultūros paveldo departamento Panevėžio-Utenos teritorinio skyriaus atstovas nuomonei pateikti, kai nagrinėjami medžių kirtimo klausimai šių institucijų kuruojamose teritorijose Pasvalio rajone.

13. Komisijos narys, be pateisinamos priežasties praleidęs 10 posėdžių iš eilės, yra pašalinamas iš Komisijos.

**IV SKYRIUS**

**KOMISIJOS DARBO ORGANIZAVIMO TVARKA**

14. Komisija jos kompetencijai priklausančius klausimus svarsto ir sprendimus priima posėdžiuose. Esant būtinumui, Komisijos posėdžiai gali vykti nuotoliniu būdu.

15. Komisija į posėdžius renkasi esant būtinumui. Komisijos pirmininkas nustato posėdžių datą, laiką ir darbotvarkę, vadovauja posėdžiams.

16. Komisijos sekretorius ne vėliau kaip prieš 2 darbo dienas informuoja kitus Komisijos narius apie paskirtą posėdžio datą, laiką, vietą, darbotvarkę bei kviečia suinteresuotus asmenis (pareiškėjus), o prireikus – ir kitų sričių specialistus pagal Nuostatų 11 ir 12 punktus.

17. Kai Komisijos pirmininko nėra arba jis negali eiti savo pareigų, Komisijos pirmininko pareigas eina Komisijos pirmininko pavaduotojas, jis išrenkamas iš Komisijos narių. Nesant Komisijos sekretoriaus, kitą sekretorių iš Komisijos narių paskiria Komisijos pirmininkas.

18. Komisijos posėdis yra teisėtas, kai jame dalyvauja daugiau kaip pusė visų Komisijos narių. Balsuojant kiekvienas Komisijos narys turi po vieną balsą.

19. Komisijos sprendimai priimami Komisijos narių paprasta balsų dauguma. Kai balsai pasiskirsto po lygiai, sprendimą lemia Komisijos pirmininko balsas.

20. Komisijos narys turi teisę:

20.1. dalyvauti rengiant ir svarstant Komisijos klausimus, laisvai balsuoti svarstomais klausimais;

20.2. susipažinti su fizinių ir juridinių asmenų prašymais, prie jų pridedamais priedais (detaliaisiais planais, projektais ir kt.), kitais aktualiais dokumentais;

20.3. siūlyti kviesti dalyvauti Komisijos darbe reikalingus asmenis;

20.4. siūlyti klausimus posėdžiui, iš anksto informuodamas apie tai Komisijos pirmininką;

20.5. pateikti savo argumentuotą vertinimą ir pastabas Komisijai elektroniniu būdu;

20.6. atlikti želdinių apžiūrą savarankiškai; tokiu atveju turi pateikti Komisijos pirmininkui savo sprendimą per 3 darbo dienas nuo medžiagos gavimo;

20.7. atsistatydinti savo noru, pateikdamas raštišką prašymą Komisijos pirmininkui;

20.8. nesutikti su Komisijos sprendimu svarstomu klausimu, tokiu atveju gali pareikšti atskirąją nuomonę, kuri pridedama prie Komisijos posėdžio protokolo.

21. Kiekvienas Komisijos narys ne vėliau kaip prieš 1 darbo dieną iki Komisijos posėdžio telefonu ar elektroniniu paštu privalo pranešti Komisijos pirmininkui, ar dalyvaus posėdyje.

22. Komisijos narys negali balsuoti dėl svarstomo klausimo, jeigu jis yra asmeniškai suinteresuotas Komisijos sprendimo rezultatais bei priimamas Komisijos pasiūlymas gali turėti jam materialinės ar kitokios asmeninės naudos. Atsiradus tokioms aplinkybėms, jis privalo apie tai informuoti Komisijos narius ir nusišalinti nuo klausimo svarstymo.

23. Komisijos posėdžiai protokoluojami. Protokole turi būti nurodoma: posėdžio protokolo numeris, data, posėdžio data ir laikas, posėdyje dalyvaujantys Komisijos nariai ir kiti asmenys, darbotvarkės klausimai, balsavimo rezultatai, priimti sprendimai svarstomais klausimais. Protokolas išsiunčiamas susipažinti Komisijos posėdyje dalyvavusiems Komisijos nariams. Protokolus rašo Komisijos sekretorius, pasirašo Komisijos pirmininkas ir sekretorius. Prie protokolo gali būti pridedami želdinių apžiūros ir vertinimo aktai, išvados ir kiti dokumentai.

24. Komisija išvadą privalo pateikti Savivaldybės vykdomajai institucijai per 20 darbo dienų nuo prašymo gavimo dienos.

25. Komisijos protokolai registruojami Savivaldybės informacinėje dokumentų valdymo sistemoje ir yra saugomi Savivaldybės administracijoje.

26. Komisijos išvados, pateiktos Savivaldybės vykdomajai institucijai, viešai skelbiamos Savivaldybės interneto svetainėje, skiltyje „Veiklos sritys → Aplinka → Želdynai → Želdynų ir želdinių apsaugos, priežiūros ir tvarkymo komisija“.

27. Komisijos nariams už darbo laiką atliekant Komisijos nario pareigas mokamas atlygis, numatytas Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme.

28. Komisijos nario faktiškai dirbtas laikas – tai laikas, atliekant Komisijos nario pareigas Komisijos posėdžiuose pagal protokoluose fiksuotą laiką, taip pat pasiruošimas šiems posėdžiams. Pagal  protokolus Komisijos sekretorius užpildo darbo laiko apskaitos žiniaraštį, apvalindamas darbo laiką iki sveiko valandų skaičiaus. Žiniaraštį pasirašo Komisijos pirmininkas, sekretorius ir Savivaldybės administracijos direktorius. Komisijos sekretorius žiniaraštį ne vėliau kaip iki einamojo mėnesio 28 dienos pateikia Savivaldybės administracijos Apskaitos skyriui. Komisijos nariams už darbą apmokama pagal pateiktą žiniaraštį.

29.  Komisijos narių atlygio dydis: už dalyvavimą Komisijos posėdyje 1 valandą mokamas 0,07 pareiginės algos bazinio dydžio atlygis, už pasirengimą Komisijos posėdyje nagrinėti vieną klausimą (prašymą) – 0,07 pareiginės algos bazinio dydžio atlygis.

30. Komisijos narys turi teisę atsisakyti atlyginimo, raštu pateikdamas prašymą Savivaldybės administracijos direktoriui dėl Komisijos nario pareigų atlikimo neatlygintinai. Tokiu atveju atlyginimas neskaičiuojamas nuo po prašymo pateikimo kitos dienos.

31.  Komisijos nariams, kurie yra Savivaldybės administracijos valstybės tarnautojai, atlygis už darbą Komisijoje nėra mokamas.

**V SKYRIUS**

**KITŲ ASMENŲ DALYVAVIMAS POSĖDŽIUOSE**

32. Komisijos posėdžiai yra vieši.

33. Posėdžių data, laikas, vieta ir darbotvarkė viešai skelbiami Savivaldybės interneto svetainėje, skiltyje „Veiklos sritys → Aplinka → Želdynai → Želdynų ir želdinių apsaugos, priežiūros ir tvarkymo komisija“.

34. Komisijos posėdžiuose norintys dalyvauti asmenys turi iš anksto, ne vėliau kaip likus 1 dienai iki posėdžio, raštu pranešti Komisijos pirmininkui apie dalyvavimą posėdyje, nurodydami, kurį darbotvarkės klausimą svarstant norima dalyvauti, pateikti kontaktinį telefono numerį.

35. Komisijos posėdžiuose dalyvaujantys kiti asmenys gali teikti pasiūlymus, rekomendacijas, išsakyti pagrįstą nuomonę, kiekvienam asmeniui pasisakyti skiriama ne daugiau nei 3 min.

**VI SKYRIUS**

**KOMISIJOS TEISĖS IR PAREIGOS**

36. Komisija, įgyvendindama jai pavestą funkciją, turi teisę:

36.1. gauti raštu ir žodžiu paaiškinimus ir informaciją, reikalingą klausimams nagrinėti ir sprendimams priimti, iš Savivaldybės administracijos struktūrinių padalinių, valstybės įstaigų, fizinių ir juridinių asmenų;

36.2. laiku gauti dokumentus, turinčius reikšmės sprendimui;

36.3. kviesti į savo posėdžius Savivaldybės administracijos darbuotojus, ekspertus bei kitus asmenis, galinčius padėti Komisijai priimti sprendimą;

36.4. patekti į Savivaldybės teritorijas, kuriose yra reikiamų apžiūrėti želdinių;

36.5. dalyvauti ir teikti siūlymus svarstant rengiamus Pasvalio rajono viešųjų erdvių želdynų kūrimo ir (ar) pertvarkymo projektus.

37. Vykdydama pavestą funkciją, Komisija privalo:

37.1. laikytis bendrosiose nuostatose išdėstytų principų;

37.2. teikti motyvuotus savo veiksmų ir sprendimų paaiškinimus;

37.3. atlikdama želdinių būklės vertinimą, privalo kviesti jame dalyvauti šių želdinių valdytojus, savininkus ar jų įgaliotus asmenis, taip pat projekto vadovą arba jo įgaliotą asmenį, kai saugotini medžiai ir krūmai auga objektuose, kuriems yra parengti atskirųjų ir priklausomųjų želdynų tvarkymo ir kūrimo projektai, apie informuojant apie numatomą Komisijos posėdžio datą ir laiką.

**VII SKYRIUS**

**BAIGIAMOSIOS NUOSTATOS**

38. Komisijos sprendimai gali būti skundžiami Lietuvos Respublikos įstatymų nustatyta tvarka.

39. Komisijos sudėtis ir šie Nuostatai keičiami, pripažįstami netekusiais galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_

Pasvalio rajono savivaldybės tarybai

**AIŠKINAMASIS RAŠTAS**

**DĖL PASVALIO RAJONO SAVIVALDYBĖS ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS SUDARYMO IR JOS NUOSTATŲ PATVIRTINIMO**

**2021 m. gruodžio 1 d.**

Pasvalys

**1. Sprendimo projekto rengimo pagrindas.**

 Nuo 2021-11-01d. įsigaliojo naujos redakcijos Lietuvos Respublikos želdynų įstatymas. Šio įstatymo 5 str. 1 d. 4 p. nurodyta, kad Savivaldybių atstovaujamosios institucijos tvirtina želdynų ir želdinių apsaugos, priežiūros ir tvarkymo komisijos sudėtį ir šios komisijos nuostatus. Šiuo sprendimo projektu būtų patvirtinta Pasvalio rajono savivaldybės želdynų ir želdinių apsaugos, priežiūros ir tvarkymo komisijos sudėtis ir jos nuostatai.

 **2. Sprendimo projekto tikslai ir uždaviniai.**

Tikslas – patvirtintiželdynų ir želdinių apsaugos, priežiūros ir tvarkymo komisijos sudėtį ir šios komisijos nuostatus.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Vadovaujantis Lietuvos Respublikos želdynų įstatymo 25 straipsnio nuostatomis, Želdynų ir želdinių apsaugos, priežiūros ir tvarkymo komisija – savivaldybės atstovaujamosios institucijos sudarytas kolegialus organas, kuris šio įstatymo numatytais atvejais ir tvarka savivaldybės vykdomajai institucijai teikia išvadas dėl būtinybės kirsti ar kitaip pašalinti iš augimo vietos saugotinus želdinius. Komisijos išvada bus reikalinga, kai savivaldybės želdynų ir želdinių teritorijose arba ne savivaldybės valdomoje valstybinėje žemėje ketinama kirsti ar kitaip pašalinti iš augimo vietos 10 ar daugiau saugotinų želdinių, viešuosiuose atskiruosiuose želdynuose augančius saugotinus želdinius.

Komisijos nariais gali būti savivaldybės tarybos nariai, valstybės tarnautojai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, bendruomeninių organizacijų ir asociacijų ar kitų viešųjų juridinių asmenų (išskyrus valstybės ar savivaldybės, jų institucijų įsteigtus juridinius asmenis), kurie įsteigti teisės aktų nustatyta tvarka ir skatina aplinkos apsaugą, atstovai, savivaldybės gyventojai ir jie turi sudaryti ne mažiau kaip pusę komisijos narių skaičiaus, išskyrus atvejus, kai šie asmenys raštu neišreiškė iniciatyvos dalyvauti Komisijos veikloje.

 Taip pat Įstatyme yra numatyta, kad Želdynų ir želdinių apsaugos, priežiūros ir tvarkymo komisijos posėdžiai yra vieši, todėl nuostatuose yra nustatyta asmenų dalyvavimo Komisijos posėdžiuose tvarka. Komisijos darbotvarkė bei išvados bus viešai skelbiamos savivaldybės interneto svetainėje.

Priėmus šį Pasvalio rajono savivaldybės sprendimą, bus įgyvendintos Lietuvos Respublikos želdynų įstatymo nuostatos.

**4. Skaičiavimai, išlaidų sąmatos, finansavimo šaltiniai**. (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Vadovaujantis Lietuvos Respublikos želdynų įstatymo 25 straipsnio 3 punkto nuostatomis, Komisijos nariams už darbo laiką atliekant Komisijos nario pareigas, mokamas atlygis, numatytas Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme. Komisijos nariams, kurie yra Savivaldybės administracijos valstybės tarnautojai, atlygis už darbą Komisijoje nėra mokamas. Komisijos nariams, kurie nėra Pasvalio rajono savivaldybės administracijos valstybės tarnautojai, bus mokamas atlygis. Atsižvelgiant į Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nuostatas ir komisijos veiklos pobūdį, nuostatuose numatyta, kad už pasirengimą Komisijos posėdyje nagrinėti vieną klausimą (prašymą) – bus mokamas 0,07 pareiginės algos bazinio dydžio atlygis; už 1 val. dalyvavimą posėdyje – 0,07 pareiginės algos bazinio dydžio atlygis. Prognozuojama, kad per mėnesį bus organizuojamas 1 posėdis, kuris truks 2 val., kurio metu bus išnagrinėtas 1 klausimas (prašymas). Atlygis bus mokamas 5 komisijos nariams, per metus reikėtų apie 2 500,00 Eur.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

 **6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Nereikės

 **7. Sprendimo projekto antikorupcinis vertinimas.**

Vertinama

 **8. Sprendimo projekto iniciatoriai ir** **asmuo atsakingas už sprendimo vykdymo kontrolę.** Pasvalio rajono savivaldybės administracijos Vietinio ūkio ir plėtros skyrius ir Strateginio planavimo ir investicijų skyrius.

Teritorijų planavimo (kraštovaizdžio) specialistė Joana Grincevičienė